《杨地一招饮雪化水阻不得赴戏成简寄》
清代·戴梓

门巷卑洼积雪多，东风解冻路成河。一湾湛印天心月，三径遥连海面波。

问渡未能招鹢舰，望洋直欲理渔蓑。此身不到香浓处，惆怅斜阳自啸歌。

作者简介：（1648—1725）清浙江钱塘人，字文开。通天文算法，能自制火器。三藩乱时，以布衣从康亲王杰书军，授道员。战后，得康熙帝召见，授侍讲，参与纂修《律吕正义》。后遭人谗毁，谪戍关东，靠售书画文字度日。所造“连珠铳”，实为原始机关枪。有《耕烟草堂诗钞》。